open-index/open-wikipedia-markdown huggingface dataset:
Garastītes

**Garastītes, garastīšu ģints** (*Aegithalos*) ir garastīšu dzimtas (*Aegithalidae*) dziedātājputnu ģints, kas apvieno 9 mūsdienās dzīvojošas putnu sugas. Tās visas izplatītas Eirāzijā un lielākā sugu dažādība sastopama Himalaju reģionā vai tā tuvumā. Latvijā sastopama viena garastīšu ģints suga — garastīte (*Aegithalos caudatus*).

## Izskats un īpašības
[thumb|left|240px|[Garastīte būvē ligzdu no zirnekļtīkliem un ķērpjiem]]
Garastīšu ģints sugas ir neliela auguma putniņi ar garām astēm. To ķermeņa garums, asti ieskaitot, ir apmēram 11 cm, svars 6—8 g. Lielākā ģintī, iespējams, savas garās astes dēļ ir garastīte, kuras ķermeņa kopējais garums lielākajiem īpatņiem ir 16 cm, tajā skaitā astes garums 10 cm, svars 10,4 g. Lielākajai daļai sugu raksturīgs neuzkrītošs, pelēcīgi brūns apspalvojums. Dažām sugām ir košāks apspalvojums ar kontrastējošiem laukumiem, piemēram, melnrīkles zīlītei (*Aegithalos concinnus*). Visām sugām ir smalki, īsi, konusveida knābji. Spārni ir proporcionāli īsi, noapaļoti, bet kājas garas.

Garastīšu dzimtas putni ir visēdāji un barojas ar kukaiņiem un ar citiem bezmugurkaulniekiem, ar dažādām augu daļām, sēklām, ogām. Barību šie putni meklē kokos, parasti lapotņu daļā, retos gadījumos tie nolaižas arī uz zemes, vēl retāk kukaiņi tiek medīti gaisā lidojuma laikā. Ligzdām ir somas jeb maisveida forma, savīta no zirnekļu pavedieniem un ķērpjiem, no iekšpuses izklāta ar spalviņām. Ligzda tiek paslēpta koku lapotnes zaros un to parasti ir ļoti grūti ieraudzīt. Dējumā 6—10 baltas olas ar sarkanbrūniem raibumiņiem. Vairākām sugām perē tikai mātīte, inkubācijas perioda ilgums 13—14 dienas. Mazuļi no ligzdas izlido 16—17 dienu vecumā. Putnēni tiek baroti tikai ar kukaiņiem un zirnekļiem.

## Sistemātikas izmaiņas
Nesenā pagātnē garastīšu ģintī bija 7 sugas, bet mūsdienās ir 9 sugas. Āzijā dzīvojošās melnaču zīlītes pasugas tika sadalītas 3 sugās: Himalaju pasugai tikai dots vārds rudpieres zīlīte (*Aegithalos iouschistos*), Ķīnā un Mjanmas ziemeļos dzīvojošajai pasugai — melnaču zīlīte (*Aegithalos bonvaloti*), bet Mjanmā dzīvojošai pasugai — Birmas zīlīte (*Aegithalos sharpei*).

## Sistemātika
[thumb|240px|[Garastīte (*Aegithalos caudatus*)]]
***Garastīšu ģints** (*Aegithalos*)
**Baltrīkles garastīte (*Aegithalos niveogularis*)
**Baltvaigu zīlīte (*Aegithalos leucogenys*)
**Birmas zīlīte (*Aegithalos sharpei*)
**Brūnā zīlīte (*Aegithalos fuliginosus*)
**Garastīte (*Aegithalos caudatus*)
**Melnaču zīlīte (*Aegithalos bonvaloti*) 
**Melnrīkles zīlīte (*Aegithalos concinnus*)
**Rudpieres zīlīte (*Aegithalos iouschistos*)
**Sudrabrīkles garastīte (*Aegithalos glaucogularis*)

## Atsauces

## Ārējās saites
*Xeno-canto: Aegithalos
*INaturalist: Aegithalos
Putni, zvēri un radinieki

**"Putni, zvēri un radinieki"** () ir dabaspētnieka Džeralda Darela otrā autobiogrāfiskā grāmata no triloģijas, kura veltīta rakstnieka Korfu salā pavadītajam bērnības posmam no 1935—1939. gadam. Pirmo reizi izdota angliski 1969. gadā.

Grāmata ieguva gandrīz tikpat lielu atzinību kā Darela slavenākais darbs "Mana ģimene un citi zvēri". Autors to veltīja savam draugam un dabaszinību skolotājam Teodoram Stefanidim "*pateicībā par smiekliem un mācībām".*

Darels grāmatu sarakstīja, lai varētu finansēt dzīvnieku vākšanas ekspedīcijas. Latviski darbu 2001. gadā izdeva izdevniecība "Nordik".

## Apraksts
Darelu ģimene pārcēlās uz saulaino Korfu, kad Džerijam bija desmit gadi. Galvenie grāmatas personāži ir māte Luīza, vecākais brālis un rakstnieks Larijs, uz ieročiem "ķertais" vidējais brālis Leslijs, māsa Margo, suns Rodžers, ģimenes draugi ārsts un Džerija skolotājs Teodors Stefanidis un taksists Spiro, ekscentriskie vietējie grieķu zemnieki un zvejnieki.

Stāsti piebārstīti jautrām anekdotēm un bagātīgiem, tēlainiem vietējās faunas un floras aprakstiem. Kā visās triloģijas grāmatās, Darels dzīvi un izteiksmīgi apraksta savus pārgājienus, lai iepazītu un kolekcionētu dzīvniekus vai to mazuļus.

Grāmata iesākas ar stāstījumu par Džeralda un mātes braucienu uz Londonu, lai apmeklētu sasirgušo Margo. Džeralds šādi raksta par savām izjūtām pēc māte paziņojuma, ka viņi dodas atpakaļ uz Korfu: "* Es vairs neklausījos. Visa mana būtne plūda pāri sajūsmā. Mēs dodamies atpakaļ uz Korfu. Mēs pametam putekļaino, bezdvēselisko, absurdo Londonu. Mēs atgriežamies pie apburošajām [[olīvkoks|olīvu]] birzīm un zilās [[Vidusjūra|jūras]], pie siltuma un mūsu draugu smiekliem, pie garajām, laimīgajām un vieglajām dienām*."

Katras grāmatas nodaļa ir pabeigts stāsts, un to izkārtošanā Darels nesekoja notikumu hronoloģiskai secībai.

## Atsauces
Eiklīda ģeometrija

**Eiklīda ģeometrija** ir plaknes un telpisku figūru izpēte, kurā tiek izmantotas Aleksandrijas grieķu matemātiķa Eiklīda darbā "Elementi" apkopotās aksiomas un teorēmas. Parasti to apgūst skolas matemātikas mācību kursā. Formāli Eiklīda ģeometriju savā 1899. gada darbā vācu matemātiķis Dāvids Hilberts aprakstījis izveidotajā aksiomātikā. Līdz 19. gadsimta otrajai pusei ar terminu "ģeometrija" tika saprasta Eiklīda ģeometrija, jo tad vēl nepastāvēja neeiklīda ģeometrija.

Viena no svarīgākajām aksiomām, kas Eiklīda ģeometriju atšķir no daudzām neeiklīda ģeometrijām, ir paralēlo taišņu aksioma, kas nosaka, ka "caur punktu  ārpus taisnes  var novilkt ne vairāk kā vienu taisni, kas paralēla  un atrodas plaknē, kuru nosaka  un ".

## Atsauces

## Ārējās saites
Kristaps Nežborts

**Kristaps Nežborts** (dzimis  Siguldā) ir Latvijas tramplīnlēcējs. Piedalījies divos Pasaules čempionātos — 2013. un 2015. gadā — lēkšanā no normālā tramplīna, abos turnīros nepārvarot kvalifikāciju.

2012. gadā sacensībās Liberecā aizlēcis 102 metrus, kas ir atkārtots Latvijas labākais sasniegums. 2013. gada septembrī treniņnometnē Valdifjemmē aizlēcis 123 metrus no lielā tramplīna, kas ir neoficiālais Latvijas sportistu tālākais lēciens.

## Atsauces

## Ārējās saites
Dzirnavas

thumb|Galda dzirnavas
**Dzirnavas** ir ierīce, ar kuras palīdzību cietus materiālus var sadalīt mazākos gabalos maļot, sasmalcinot vai griežot. Pastāv dažāda veida dzirnavas — ūdensdzirnavas, ko darbina ar ūdensratu vai hidroturbīnu, vējdzirnavas, ko darbina vējš. Mūsdienās biežāk tiek izmantotas ar elektrību darbināmas dzirnavas.

Senākais dzirnavu izmantošanas mērķis bija graudu pārstrāde miltos. Pirms dzirnavām šis darbs tika paveikts ar akmens plākšņu, piestas, graudberžu palīdzību. 16. gadsimtā p. m. ē. Indijā un 4. gadsimtā p. m. ē. Eiropā sāka iegūt smalku malumu starp rotējošām virsmām. 2. gadsimtā p. m. ē. antīko autoru darbos ir tikušas pieminētas ūdens dzirnavas, kas izgatavotas Seno Austrumu zemēs. 8.—9. gadsimtā Eiropā tika sākta vējdzirnavu celtniecība, 15. gadsimtā tajās tika veikti lieli uzlabojumi.

Latvijas teritorijā Kurzemē un Zemgalē dzirnavas tikušas sauktas par **sudmalām**, savukārt Latgalē — par **patmalām**. Ūdensdzirnavas Rīgas apkārtnē bijušas jau 1226. gadā, zināmas vējdzirnavas no 14. gadsimta.

## Atsauces

## Ārējās saites
Cimdi

thumb|Dažādi cimdu veidi
**Cimdi** ir apģērba gabals, kas aptver plaukstu vai daļu no tās. To uzdevums ir sildīt plaukstas vai aizsargāt tās no traumām.

Senajā Grieķijā, Senajā Romā un Senajā Ēģiptē cimdi tika izmantoti roku aizsardzībai. Senajā Ēģiptē cimdi bija augsta statusa apliecinājums. Senākie cimdi ir atrasti Ēģiptes valdnieka Tutanhamona kapā. Sākotnējā cimdu funkcija bija aizsargāt rokas, maltītes laikā, šaujot ar loku. Mednieki un karavīri izmantoja cimdus, kas tika oderēti ar audumu vai ādu. Karaļi un augstākie garīdznieki izmantoja cimdus, kas tika rotāti ar zeltu, sudrabu, dārgakmeņiem. Bruņinieki viduslaikos cimdus izmantoja kārtas paaugstinājuma saņemšanas reizē, kā arī, izaicinot uz divkauju.

Latvijā ir tikuši atrasti 10.—13. gadsimta pīti cimdi, 15. gadsimta adīti pirkstaiņi un dūraiņi.

## Atsauces

## Ārējās saites
Hidžra

**Hidžra** (, *hiǧra* — ‘pārceļošana’) bija Muhameda un viņa sekotāju pārcelšanās no Mekas uz Jatrību (kas vēlāk tika pārsaukta par Medīnu) mūsu ēras 622. gada jūnijā. Ceļojums uz Jatrību, kas atrodas 320 km attālumā uz ziemeļiem no Mekas, ilga no 17. jūnija līdz 2. jūlijam.

Jatribā tika dibināta pirmā musulmaņu kopiena. Umars Ibnelhatābs 638. gadā gadu, kurā notika hidžra, noteica par pirmo gadu islāma kalendārā. Pastāv Saules hidžras un Mēness hidžras kalendārs.

## Atsauces

## Ārējās saites
*
Boko Haram

***Boko Haram*** (tulkojumā — "Rietumu izglītība ir aizliegta") ir islāmisma teroristu grupējums Nigērijas ziemeļaustrumos, kas darbojas arī Čadā, Nigērā un Kamerūnas ziemeļu daļā. Grupas līderis ir Abubakars Šekau (). Tiek ziņots, ka *Boko Haram* sastāvā ir no vairākiem simtiem līdz desmit tūkstošiem biedru. Grupa tiek saistīta ar *[[Al-Qaida]]* un Islāma valsti. Tā tika dibināta 2002. gadā.

Grupas sākotnējais pasludinātais nolūks bija korupcijas un netaisnības, kurā *Boko Haram* vainoja rietumu ietekmi, izskaušana Nigērijā. Viņi vēlējās ieviest šariatu. Vēlāk grupa apsolīja atriebt *Boko Haram* pirmā līdera Mohameda Jusufa un citu grupas biedru nogalināšanu, ko 2009. gadā izdarīja drošības spēki.

Uzbrukumos, kas galvenokārt notikuši Nigērijas ziemeļaustrumos, centrālajā ziemeļu daļā un centrālajā daļā, *Boko Haram* nogalinājusi vairāk nekā 5000 civiliedzīvotāju laikposmā starp 2009. gada jūliju un 2014. gada jūniju, tai skaitā ir vismaz 2000 cilvēki, kas nogalināti 2014. gada pirmajā pusē.

Kopš 2009. gada grupa ir nolaupījusi vairāk nekā 500 vīriešus, sievietes un bērnus, ieskaitot 2014. gada aprīlī Čibokā nolaupītās 276 skolnieces. Līdz 2014. gada augustam no konflikta zonas bija aizbēguši 650 tūkstoši cilvēku, kopš tā paša gada maija skaits bija palielinājis par 200 tūkstošiem, gada beigās tas sasniedza jau 1,5 miljonu cilvēku robežu.

Kopš 2012. gada augusta vairākas valstis un organizācijas pasludinājušas šo par teroristu organizāciju.

## Atsauces

## Ārējās saites
Svonzi

**Svonzi** () vai **Abertave** () ir lielpilsēta Velsā, Apvienotajā Karalistē, Svonzi grāfistes lielākā apdzīvotā vieta un administratīvais centrs. Atrodas Velsas dienvidos Bristoles līča krastā  no Velsas galvaspilsētas Kārdifas un  no valsts galvaspilsētas Londonas. Svonzi ir otra lielākā pilsēta Velsā (pēc Kārdifas) un 25. lielākā Apvienotajā Karalistē.

Osta Bristoles līča krastā. Mūsdienās Velsas dienvidrietumu galvenais iepirkšanās un pakalpojumu centrs. 1920. gadā dibināta Velsas universitātes koledža.

## Vēsture
Neliela velsiešu tirdzniecības osta Taves upes grīvā pastāvējusi jau kopš 9.—11. gadsimta. 12. gadsimta sākumā velsiešu Glamorganas pēdējais valdnieks Jestins ap Gurgants nodeva tagadējo Svonzi zemi Vorikas 1. grāfam Henrijam de Bomonam kā daļu no jaundibinātā Gaueras lorda īpašuma. Ap 1106. gadu Henrijs uzcēla Svonzi pili un sāka kalt monētas ar uzrakstiem *Swensi*, *Sweni* un *Svenshi*. 12. gadsimta otrajā pusē (1158—1184) 3. Vorikas grāfs Viljams de Ņūboro piešķīra Svonzi tās pirmo boro hartu. Rūpnieciskās revolūcijas laikā no 18. gadsimta sākuma līdz pat 19. gadsimta beigām Svonzi bija pasaulē galvenais vara kausēšanas reģions un tika dēvēta par «Kaperpolisu» (*Copperopolis*). Pirmā vara kausēšanas krāsns tika ierīkota 1717. gadā, un 1850. gados šeit darbojās vairāk kā 600 vara kausētavas. Ieguva arī cinku, alvu un citus metālus. Svonzi kausēšanas uzņēmumi kļuva tik prasmīgi zelta un sudraba atgūšanā no sarežģītām rūdām, ka 1800. gados viņi saņēma rūdas koncentrātus no ASV, piemēram, no Arizonas 1850. gados un Kolorādo — 1860. gados.

Sakarā ar rūdas ieguves apjomu samazināšanaos un vara cenu kritumu 19. gadsimta beigās vara industrija saruka, bet tā turpināja attīstīties kā osta un rūpniecības pilsēta. 1969. gadā, lai atzīmētu prinča Čārlza kļūšanu par Velsas princi, Svonzi tika piešķirts lielpilsētas statuss.

## Sports
Pilsētā esošais futbola klubs *[[Swansea City A.F.C.]]* ir viens no diviem Velsas klubiem, kas spēlējuši Anglijas futbola Premjerlīgā (otrs ir *[[Cardiff City F.C.|Cardiff City]]*).

## Atsauces

## Ārējās saites
Ēdenes dārzs

[thumb|Daļa no Hieronīma Bosa triptiha "[Pasaulīgo baudu dārzs"]]
**Ēdenes dārzs** (, *Gan ʿEḏen*; *ʿEḏen* — ‘bauda, prieks, dārglieta’,  — ‘stepe’) ir Bībelē aprakstītais "Dieva dārzs", pirmo cilvēku (Ādama un Ievas) dzīvesvieta pirms krišanas grēkā.

Visplašāk aprakstīts Radīšanas grāmatas 2. un 3. nodaļā, kā arī Ecekiēla grāmatā. Radīšanas grāmatas 14. nodaļā ir pieminēts "Dieva dārzs" (nevis Ēdene), Ecekiēla grāmatas 31. nodaļā ir pieminēti "dārza koki".

Ebrejiem un kristiešiem šī ir paradīze. Šis apzīmējums "paradīze" cēlies no senirāņu vārda *pardisu* (‘iežogota vieta, dārzs, parks’), ar ko tiek apzīmēta persiešu valdnieku labiekārtotās saimniecības, kuras laikabiedri uzskatīja par svētlaimīgām vietām uz zemes.

Saskaņā ar Radīšanas grāmatu Ēdenes dārzu apūdeņojusi upe, kas sadalījusies četrās upēs. Te dzīvoja dažādi dzīvnieki, putni, auga koki un stādi. Dārzā atradās koks, kura augļus Dievs bija aizliedzis Ādamam un Ievai ēst. Šis koks tika iestādīts dārza vidū, tas bija laba un ļauna atzīšanas koks. Kad čūska pavedināja Ievu pārkāpt Dieva uzstādīto noteikumu neēst augli, gan Ieva, gan Ādams, kas abi bija baudījuši šī koka augļus (šis tiek uzskatīts par pirmo grēku), tika padzīti no Ēdenes dārza.

Pārnestā nozīmē Ēdenes dārzs apzīmē mūžīgās svētlaimes un baudu zemi.

## Atsauces

## Ārējās saites
* 
*
IV Padomju Latvijas Skolu jaunatnes dziesmu un deju svētki

**IV Padomju Latvijas Skolu jaunatnes dziesmu un deju svētki** bija Latvijas Skolu jaunatnes dziesmu un deju svētki, kas norisinājās Rīgā, 1979. gadā. Svētkos piedalījās 18 500 dalībnieki. Lai iekļūtu kopkorī, koriem bija jāiztur liels konkurss, kas uzlaboja šo svētku izpildījuma kvalitāti. Šo svētku moto bija "Padomju Dzimtenei dziesma lai skan!" Tie bija veltīti V. Ļeņina 110. dzimšanas dienai un 40. gadadienai kopš PSRS varas ienākšanas Latvijā. Svētkos skanēja 15 dažādu komponistu oriģināldziesmas. 

## Svētku vadītāji
Svētku virsdiriģenti bija:
* Jānis Dūmiņš,
* Gido Kokars,
* Daumants Gailis,
* Jānis Brants,
* Pauls Kvelde
* Jānis Ērenštreits 

Goda virsdiriģents: Jānis Ozoliņš.

## Atsauces
Elija

**Elija**, **Ēlijāhu** (, *Eliyahu* — ‘mans Dievs Jahve’) bija pravietis un brīnumdaris, kas darbojās 9. gadsimta p. m. ē. sākumā un vidū Izraēlas ķēniņvalsts ziemeļu daļā. Cīnījies par monoteistisko jūdaismu, pret kanaāniešu Baala kultu. Aktīvi darbojies valsts dzīvē. Viņam bija māceklis Elīsa, kas arī veica dažādus brīnumdarbus.

Paveicis dažādus brīnumus. Atdzīvināja mirušo, pašķīra upes ūdeni uz divām pusēm, lai varētu to šķērsot. 5. gadsimta p. m. ē. sarakstītajā Malahijas grāmatā viņš un Mozus tiek saukts par mesijas priekšvēstnešiem. Jaunās Derības Mateja evaņģēlijā viņš tiek tuvināts Jānim Kristītājam.

Saskaņā ar 2. Ķēniņu grāmatā aprakstīto viņa nāvi Elija vētrā pacēlies uz debesīm.

## Atsauces

## Ārējās saites
Gadalaiki (nozīmju atdalīšana)

**Gadalaiki** var būt:
* Gadalaiks — viena no četrām gada daļām ar raksturīgiem laikapstākļiem un parādībām dabā;
* Četri gadalaiki — komponista Antonio Vivaldi skaņdarbs;
* Gadalaiki — dzejnieka Kristijona Donelaiša dzejolis.
Gatis Gricinskis

**Gatis Gricinskis** (dzimis 1988. gada 3. aprīlī Talsos) ir latviešu hokejists, uzbrucējs. Pašlaik (2022) viņš spēlē Latvijas hokeja līgas klubā HK Mogo.

## Spēlētāja karjera
Profesionāļa karjeru Gricinskis sāka 2003.—04. gada sezonā, kad 13 spēles aizvadīja Latvijas hokeja līgas klubā HK Rīga 2000, kopā ar to izcīnot arī Latvijas čempiona titulu. No 2005. līdz pat 2008. gadam Gricinskis spēlēja SK LSPA/Rīga sastāvā. 2008.—09. gada sezonā spēlēja HK Rīga 2000 rindās, tās sastāvā cīnoties Baltkrievijas Ekstralīgā, savukārt nākamajā sezonā hokejists pievienojās citam baltkrievu līgas klubam HK Liepājas Metalurgs.

No 2010. līdz 2013. gadam spēlēja dažādos zemāko līgu Somijas klubos, taču tad atgriezās Latvijā, un 2013.—14. gada sezonu aizvadīja HK Zemgale sastāvā. Vasarā Gricinskis pievienojās Norvēģijas 1. līgas klubam Nes IK, sezonas gaitā vairākas spēles aizvadot arī Norvēģijas hokeja līgas vienībā Kongsvingeras "Knights", taču 2015. gada janvāra nogalē uzbrucējs pievienojās HK Kurbads rindām. 2018. gadā kopā ar "Kurbadu" izcīnīja Latvijas čempiona titulu, taču jau gadu vēlāk panākumu atkārtoja HK Mogo sastāvā. Mogo rindās tika atzīts par čempionāta labāko uzbrucēju. 2021.—22. gada sezonā Gricinskis bija Latvijas čempionāta rezultatīvākais spēlētājs.

## Ārējās saites
Dievu dārzs

**"Dievu dārzs"** () ir dabaspētnieka Džeralda Darela noslēdzošā grāmata no autobiogrāfiskās triloģijas, kurā atainota rakstnieka Korfu salā pavadītā bērnība no 1935-1939. gadam. Šajā sērijā vēl ietilpst grāmatas "Mana ģimene un citi zvēri" un "Putni, zvēri un radinieki". Pirmo reizi izdota angliski 1978. gadā.

Grāmatu Darels veltīja ilggadējai Darela zoodārza sekretārei Annai Pītersai, kura "*mīl Korfu un varbūt pazīst to labāk nekā es".*

## Apraksts
Darelu ģimene pārcēlās uz saulaino Vidusjūras salu Korfu 1935. gadā, kad Džerijam bija desmit gadi. Kā iepriekšējās divās grāmatās, tās galvenie personāži ir māte Luīza, divdesmit trīs gadus vecais brālis un rakstnieks Larijs, deviņpadsmit gadīgais brālis Leslijs, astoņpadsmit gadīgā māsa Margo, ģimenes draugi ārsts un Džerija dabaszinību skolotājs Teodors Stefanidis, taksists Spiro. Ar sev raksturīgo humoru un jautrību, simpātijām un zobgalību autors apraksta savdabīgos grieķu salas iedzīvotājus, ekscentriskos savas ģimenes locekļus un viesus.

Grāmatu caurvij izteiksmīgi vietējās faunas un floras tēlojumi, Džerija pārgājieni, lai kolekcionētu un iepazītu dzīvniekus vai to mazuļus. Darela vārdiem, "*'šajā grāmatā attēlots ļoti svarīgs manas dzīves posms un tas, kā nelaimīgā kārtā, šķiet, trūkst daudziem mūsdienu bērniem, — patiesi laimīga un saulaina bērnība".*

## Izdevumi latviski
Pirmo reizi grāmatu ar nosaukumu "Zaļā paradīze" 1987. gadā izdeva izdevniecība Liesma. Tā ietilpa padomju laikā populārā publikāciju sērijā "Stāsti par dabu". Otrais tulkojums "Dievu dārzs" ir viena no aptuveni desmit Džeralda Darela grāmatām, kuras pēc Latvijas neatkarības atjaunošanas laidusi klajā izdevniecība "Nordik".

## Atsauces
Elīass Lindholms

**Elīass Lindholms** (; dzimis 1994. gada 2. decembrī) ir zviedru hokejists, centra uzbrucējs. Pašlaik (2025) Lindholms spēlē Nacionālās hokeja līgas kluba Bostonas "Bruins" sastāvā.

## Spēlētāja karjera
Profesionāļa karjeru Lindholms sāka 2011.—12. gada sezonā, kad pēc vairākiem kluba sistēmā aizvadītiem gadiem, debitēja Zviedrijas Elitsērijas vienības Brynäs IF sastāvā. Kopā ar komandu Lindholms izcīnīja Zviedrijas čempiona titulu. Komandas rindās uzbrucējs aizvadīja arī 2012.—13. gada sezonu, to noslēdzot jau kā viens no komandas rezultatīvākajiem spēlētājiem.

2013.—14. gada sezonu Lindholms uzsāka jau NHL vienības Karolīnas "Hurricanes" sastāvā. Savus pirmos NHL vārtus Lindholms guva 2013. gada 10. oktobra spēlē pret Vašingtonas "Capitals". Savu pirmo NHL sezonu Lindholms noslēdza ar 21 punktu 58 spēlēs.

2018. gada 23. jūnijā Lindholms tika aizmainīts uz Kalgari "Flames" kopā ar komandas biedru Noa Henefinu apmaiņā pret Dagiju Hamiltonu, Maiklu Ferlendu un potenciālo jauno spēlētāju Ādamu Foksu. Viņš 16. jūlijā parakstīja sešu gadu līgumu ar "Flames" komandu.

2024. gada 31. janvārī, kad "Flames" vairāk nepretendēja uz vietu izslēgšanas spēlēs, un pēdējā līguma gadā Lindholms tika aizmainīts uz Vankūveras "Canucks" apmaiņā pret uzbrucēju Andreju Kuzmenko, jaunajiem aizsardzības spēlētājiem Hanteru Bržusteviču un Joni Jurmo, kā arī pirmās kārtas un nosacītās ceturtās kārtas izvēles 2024. gada NHL draftā.

2024. gada 1. jūlijā kā brīvais aģents, Lindholms atgriezās Austrumu konferencē, parakstot septiņu gadu un 54,2 miljonu dolāru vērtu līgumu ar "Bostonas Bruins" komandu.

## Atsauces

## Ārējās saites
Kromeržīža

**Kromeržīža** () ir pilsēta Čehijā, Zlīnas apgabala Kromeržīžas apriņķa centrs.

## Vēsture
Rakstos pirmoreiz minēta 1110. gadā. Ilgu laiku pilsēta atradās Hābsburgu impērijas sastāvā, un tās vāciskais nosaukums bija Kremziera (*Kremsier*). Pilsētā atradās Olomoucas arhibīskapa galvenā rezidence. Kromeržīža smagi nopostīta Trīsdesmitgadu kara laikā, kad to 1643. un 1645. gadā nopostīja zviedri. 1848. gada revolūcijas laikā, pēc pārcelšanās no Vīnes, Kromeržīžā darbojās Austrijas parlaments, kas pieņēma t.s. Kremzieras konstitūciju. No 1918. gada — Čehoslovākijā. Kopš 1993. gada — Čehijā.

## Tūrisms
Kromeržīžas arhibīskapa pils un parks 1998. gadā iekļauta UNESCO Pasaules mantojuma sarakstā. Pilī uzņemti kinofilmu "Amadejs" un *[[Immortal Beloved]]* skati. Pilī atrodas sena grāmatu un nošu bibliotēka, kā arī gleznu kolekcija, kuras sastāvā ir Ticiāna glezna "Marsija dīrāšana".

## Cilvēki
Kromeržīža ir mūziķa Karela Krila (*Karel Kryl*, 1944-1994), paleontologa Ferdinands Stolička (*Ferdinand Stoliczka*, 1838-1874), mākslinieka Maksa Švabinska (*Max Švabinský*, 1873–1962) un  diriģenta Vāclavs Talihs (*Václav Talich*, 1883-1961) dzimtā pilsēta.

17. gadsimta sešdesmitajos gados Kromeržīžā strādāja austriešu komponists Heinrihs Ignacs Francis Bībers (*Heinrich Ignaz Franz Biber*, 1644-1704). No 1853. līdz 1855. gadam Kromeržīzas ģimnāzijā mācījās austriešu fiziķis un filozofs Ernsts Mahs (*Ernst Mach*, 1838-1916).

## Atsauces

## Ārējās saites

*Kromeržīža UNESCO lapā
V Padomju Latvijas Skolu jaunatnes dziesmu un deju svētki

**V Padomju Latvijas Skolu jaunatnes dziesmu un deju svētki** bija Latvijas Skolu jaunatnes dziesmu un deju svētki, kas norisinājās Rīgā 1984. gadā. Šajos svētkos piedalījās 19 000 dalībnieki. Tie bija veltīti V. Ļeņina 115. dzimšanas dienai. Šie ir bijuši vieni no lietainākajiem svētkiem Jaunatnes dziesmu svētku vēsturē.

## Svētku vadītāji
### Koru virsdiriģenti
Koru virsdiriģenti bija:
* Gido Kokars,
* Jānis Dūmiņš,
* D. Gailis,
* Jānis Brants,
* J. Ērenštreits
* P. Kvelde.

### Deju svētku virsvadītājs
Deju svētku virsvadītājs Uldis Žagata. 

### Pūtēju orķestru diriģenti
Pūtēju orķestru diriģenti: 
* G. Ordelovskis,
* H.Eglītis.

## Atsauces
Ajonora

**Ajonora** (, *Agion Oros*) jeb **Atona** ir pussala Grieķijas ziemeļaustrumos. Pussala atrodas Atonas klosteru republikas pārvaldībā, tai ir plaša autonomija ar iekšējiem likumiem, robežkontroli un aptuveni diviem tūkstošiem pastāvīgo iedzīvotāju. Autonomā apgabala administratīvais centrs ir Karjesa (grieķu: *Καρυές, Karjes)*. Pussala ir viens no trim Halkidikes pussalas izvirzījumiem. Tajā atrodas 20 Austrumu Pareizticīgās baznīcas klosteri. Pussala ir 50 km gara, platumā lielākais platums sasniedz 10 km. Augstākais kalns — Atona jeb Atosa kalns (2033 m; , *Οros Αthos*).

Pussala bijusi apdzīvota jau senajos laikos, gandrīz 1800 gadus to apdzīvo kristieši. Pussala pazīstama ar ilgām seno klosteru tradīcijām. Atona kalnā ir divdesmit lielie klosteri, no kuriem lielākā daļa ir grieķu, bet ir arī viens serbu klosteris - Hilandara klosteris (grieķu: *Ιερά Μονή Χιλανδαρίου,* serbu*: Манастир Хиландар)*, viens bulgāru klosteris - Zografa klosteris (grieķu: *Ιερά Μονή Ζωγράφου*, bulgāru: *Зографски манастир*) un viens krievu klosteris - svētā Panteleimona klosteris (grieķu: *Ιερά Μονή Αγίου Παντελεήμονος,* krievu: Свято-Пантелеимонов монастырь).

1988. gadā pussala iekļauta UNESCO Pasaules mantojuma sarakstā.

## Atsauces

## Ārējās saites
Ankora

**Ankora** () ir reģions Kambodžā, kas bija khmeru impērijas galvaspilsēta no 9. līdz 15. gadsimtam. Izveidojusies khmeru valsts uzplaukuma periodā. Atrodas 6 km uz ziemeļiem no Sīemrīebas pilsētas.

Nozīmīgākais ansamblis Ankorā ir Ankorvata tempļu komplekss. Vēl ievērojama bija mūsdienās mirusī pilsēta Ankortona. Šis ir ievērojams tūristu galamērķis, katru gadu to apmeklē ap 2 miljoniem cilvēku. 1992. gadā Ankora iekļauta UNESCO Pasaules mantojuma sarakstā.

## Ārējās saites
* 
*
Markus Riva

**Miķelis Ļaksa** (dzimis ), pazīstams kā **Markus Riva**, ir latviešu mūziķis, producents, modelis, DJ. Pabeidzis mācības Rīgas Doma kora skolā. Izdevis vairākus albumus, debijas studijas albums — "Ticu" (2009). Strādājis radiostacijā "Capital FM" par dīdžeju. Nodarbojas arī ar pasākumu vadīšanu un TV raidījumu vadīšanu.

Sacerējis mūziku dažādiem televīzijas raidījumiem. 2014. gadā piedalījies TV šovā "Gribu pie Meladzes", kur sasniedzis superfinālu, tajā paliekot 2. vietā. 2017., 2018., 2019., 2021., 2023. un 2025. gadā vadījis TV3 šovu "X faktors Latvija". 

2025. gadā piedalījās šova "Koru Kari" 4. sezonā kā vadītājs Talsu Baltajam korim. Ar kori tika līdz finālam, izcīnot 1. vietu un 10 000 euro naudas balvu izvēlētai labdarībai, ko izvēlējās ziedot Bērnu un ģimenes atbalsta centram "Brīnumiņš". Koru karos ar kori izpildīja tādas dziesmas, kā "Dvēseles dziesma", Marka paša dziesmu "Kamēr vien mēs esam", ABBA "Dancing Queen" un dueta OLAS un Esmeraldas "Nārnija".

## Eirovīzija

Viņa sacerētās dziesmas tikušas vairākkārt izpildītas Eirovīzijas Latvijas nacionālajā atlasē. 2014. gada atlasē Eirovīzijai piedalījies ar dziesmu *Lights On*, finālā ieņēmis 10. vietu. 2015. gada atlasē Eirovīzijai piedalījās ar dziesmu *Take Me Down*. Visos gados piedalījies LTV Eirovīzijas konkursa nacionālajā atlasē — konkursā Supernova, 2015. gada un 2018. gada konkursā iekļuvis finālā, 2016. gadā tika izbalsots pusfinālā, bet 2017. gadā tika izbalsots jau ceturtdaļfinālā. 2018. gadā finālā palicis 5. vietā. Markus Riva turpināja piedalīties Eirovīzijas atlasē arī 2019. gadā ar dziesmu *You make me so crazy* un ieguva 2. vietu. 2020. gadā Markus Riva piedalījās Eirovīzijas atlasē ar dziesmu *Impossible*, taču nekvalificējās finālam. 2021. gadā nenotika nacionālā atlase Eirovīzijai, savukārt 2022. gadā Markus Riva piedalījās Eirovīzijas atlasē ar dziesmu *If You're Gonna Love Me*, taču nekvalificējās finālam. 2023. gadā Markus Riva piedalījās Eirovīzijas atlasē ar dziesmu *Forever* un ieguva ceturto vietu. Pieteicies arī 2024. gadā, taču nekvalificējās pusfinālam. 2025. gadā Markuss Riva piedalījās ar dziesmu *Bigger Than This* un ieguva astoto vietu. Līdz šim Markus Riva ir piedalījies Eirovīzijas atlases konkursos 11 reizes, bet ne reizi nav uzvarējis.

## Diskogrāfija

## Atsauces

## Ārējās saites
*
Pātriks Hērnkvists

**Pātriks Hērnkvists** (; dzimis 1987. gada 1. janvārī) ir bijušais zviedru hokejists, malējais uzbrucējs. Karjeras laikā Hērnkvists spēlējis Nacionālās hokeja līgas klubu Floridas "Panthers", Pitsburgas "Penguins", Našvilas "Predators" rindās.

## Spēlētāja karjera
Profesionāļa karjeru Hērnkvists sāka 2005.—06. gada sezonā Zviedrijas Elitsērijas kluba Djurgårdens IF rindās. 2006.—07. gada sezonu viņš noslēdza kā otrs komandas rezultatīvākais spēlētājs aiz Frēdrika Bremberga un ieguva arī līgas labākā debitanta titulu. 2007. gada maijā Hērnkvists noslēdza trīs gadu līgumu ar Našvilas "Predators", taču nākamo sezonu vēl aizvadīja Djurgårdens IF sastāvā.

2008.—09. gada sezonu hokejists uzsāka NHL klubā Našvilas "Predators", taču tās rindās nespēja nostiprināties, lielāko sezonas daļu aizvadot "Predators" AHL fārmklubā Milvokī "Admirals". 2009.—10. gada sezonu Hērnkvists jau pilnībā aizvadīja "Predators" rindās, 82 spēlēs atzīmējoties ar 51 punktu. Viņš kopā ar Stīvu Salivanu dalīja "Predators" rezultatīvākā spēlētāja godu.

Arī turpmākajās sezonās Hērnkvists bija viens no vadošajiem "Predators" uzbrucējiem. 2013. gada aprīlī uzbrucējs ar "Predators" noslēdza jaunu līgumu uz nākamajiem pieciem gadiem, savukārt 2014. gada jūnijā kopā ar Niku Spalingu tika aizmainīts uz Pitsburgas "Penguins", "Predators" pretī iegūstot Džeimsu Nīlu. 2015.—16. gada sezonā kopā ar "Penguins" Hērnkvists kļuva par Stenlija kausa čempionu. Nākamajā sezonā Hērnkvists kļuva par Stenlija kausa izcīņas finālsērijas izšķirošo vārtu autoru, otro gadu pēc kārtas kopā ar "Penguins" izcīnot Stenlija kausu. "Penguins" sastāvā spēlēja līdz 2020. gada septembrim, kad tika aizmainīts uz Floridas "Panthers".

Hērnkvists 2023. gada 29. jūnijā paziņoja, ka noslēdz savu 18 gadus ilgo profesionālā spēlētāja karjeru.
## Atsauces

## Ārējās saites
Salīdzināšanas diena

thumb|Ebreju lūgšanās salīdzināšanas dienā attēlojums gleznā
**Salīdzināšanas diena** (, *Yom Kippur*), arī "Izpirkuma diena, Nožēlas diena, Tiesas diena", ebrejiem ir gada svētākā diena. Centrālās dienas tēmas ir grēku izpirkšana un to nožēlošana. Ebreji tradicionāli ievēro 25 stundu gavēni un intensīvu lūgšanos, bieži lielākā daļa dienas tiek pavadīta sinagogās.

Salīdzināšanas diena ir katra gada septītā mēneša desmitajā dienā pēc ebreju kalendāra, kas pēc Gregora kalendāra iekrīt septembrī vai oktobrī. Tiek uzskatīta par "sabatu sabatu".

Ja salīdzināšanas diena pēc Gregora kalendāra iekrīt 15. septembrī, tas nozīmē, ka pati salīdzināšanas diena sākas 14. septembra saulrietā un ilgst līdz 15. septembra saulrietam.

## Atsauces

## Ārējās saites
* 
*
ElektroFolk

***ElektroFolk*** ir Latvijas mūzikas grupa. Tās sastāvā ir Iveta Baumane, Roberts Pētersons, Uģis Vītiņš, Viesturs Samts un Ainārs Majors.

Grupas dibinātājs ir Ainārs Majors. Grupas dalībnieki piedalījušies TV3 šova "Koru kari" 3. sezonā Cēsu kora sastāvā. Uzstājušies Pasaules koru olimpiādes atklāšanas koncertā Rīgā 2014. gadā. Grupas albums *Elektro* ir ticis nominēts Latvijas Mūzikas ierakstu gada balvai "Zelta Mikrofons" 2015 kategorijā "Labākais tautas vai pasaules mūzikas albums", nominācija tika iegūta. 2015. gadā piedalījās 2015. gada Eirovīzijas Latvijas nacionālajā atlasē ar dziesmu *Sundance*, finālā tika iegūta 3. vieta. Tajā pašā gadā tika iegūta arī balva "Boņuks 2014", kas ir Latgaliešu kultūras Gada balva kategorijā "Labākais sniegums tautas mūzikā". 2016. gadā grupa arī piedalījās 2016. gada Eirovīzijas Latvijas nacionālajā atlasē ar dziesmu *Miracle Drums*, taču netika iebalsoti pusfinālā. Drīz pēc dalības Eirovīzijas atlasē jau 15. februārī klajā nāca grupas otrais albums ar nosaukumu *Raiba Govs*. Sākotnēji grupai bija raksturīgi, ka tā savu mūziku veidoja, ļoti tieši iedvesmojoties no latviešu tautasdziesmām un tautas mūzikas. Jaunajā albumā šī saikne vairs nav tik spēcīga, jo - lai arī lielākajai daļai dziesmu ir tautasdziesmu teksti, mūzika ir gandrīz pilnīga komandas dalībnieku jaunrade.

## Atsauces

## Ārējās saites
*
Aminata Savadogo

**Aminata Savadogo** (dzimusi ) ir Latvijas dziedātāja un dziesmu autore.

## Dzīvesgājums
Dzimusi 1993. gadā Rīgā etniski jauktā ģimenē, viņas tēvs ir cēlies no Burkinafaso, māte ir no Latvijas. Mācījās Bolderājā, Rīgas 33. vidusskolā latviešu valodas klasē.

10 gadu vecumā sāka mācīties flautas spēli Bolderājas Mūzikas un mākslas skolā, bet no 13 gadu vecuma apguva dziedāšanas mākslu pie skolotājas Nadeždas Buharovas.

2008. gadā piedalījās LTV1 raidījumā "Krodziņā pie Paula". Jūrmalas jauno izpildītāju konkursā "Jaunais vilnis" 2011. gadā pārstāvēja Burkinafaso. 2013. gadā piedalījās TV3 šova "Koru kari" 3. sezonā "Rīgas zelta saules kora" sastāvā.
2013. gadā guva uzvaru "Kanāla 2" talantu šovā "Jaunā talantu fabrika", kā arī iekļuva konkursa *"Ghetto Faktors"* finālā. Sāka studijas Latvijas Universitātes (LU) Ekonomikas un vadības fakultātē.

Piedalījās 2014. gada Eirovīzijas Latvijas nacionālajā atlasē ar dziesmu *I Can Breathe*, finālā ierindojās 5. vietā.
2015. gadā uzvarēja 2015. gada Eirovīzijas Latvijas nacionālajā atlasē ar dziesmu *[[Love Injected]]* un pārstāvēja Latviju Eirovīzijas dziesmu konkursā Vīnē. Dziesma pusfinālā ierindojās starp desmit labākajām, bet finālā ieguva 6. vietu, kas ir ceturtais visu laiku labākais Latvijas rezultāts Eirovīzijas vēsturē.
2016. gada Eirovīzijas nacionālajai atlasei "Supernova 2016" Aminata iesniedza dziesmu *"Heartbeat"*, ko izpildīja Justs Sirmais, kurš konkursā uzvarēja un pārstāvēja Latviju 2016. gada Eirovīzijas dziesmu konkursā, iegūstot finālā 15. vietu. Par šo dziesmu Aminata saņēma "Autortiesību bezgalības balvu 2017", jo tā raidīta televīzijā, radio, internetā un publiski izpildīta Latvijā un daudzās citās valstīs.

Pēc debijas albuma "Inner Voice" (2015) iznākšanas 2016. gada martā saņēma Latvijas Mūzikas ierakstu gada balvu "Zelta mikrofons" divās kategorijās — Labākā debija un Labākā dziesma ("Love Injected").

2016. gada jūnijā absolvēja LU Ekonomikas un vadības fakultātes Starptautisko ekonomisko attiecību programmu.

2016. gada 13. oktobrī Rīgā, koncertzālē "Palladium Riga" notika pirmais Aminatas solokoncerts, kas vienlaikus bija viņas otrā albuma "Red Moon" prezentācija.

2025.gadā uzsāk darbību kā "Koru Karu" vadītāja Rīgas Sarkanā korī.

## Diskogrāfija

### Studijas albumi
* *Inner Voice* (2015)
* *Red Moon* (2016)
* "Maiga vara" (2019)
* *Savvaļas pusē* (2023)

### Singli

## Atsauces
Felisita Džonsa

**Felisita Rouza Hadlija Džonsa** (; dzimusi ) ir angļu aktrise.

Aktrises karjeru sākusi 12 gadu vecumā, kad piedalījusies filmas *[[The Treasure Seekers]]* (1996) uzņemšanā. Pēc tam filmējusies tādās filmās kā *[[Northanger Abbey]]* (2007), *[[Brideshead Revisited]]* (2008), "Mīļumiņš" (*Chéri,* 2009), *[[The Tempest]]* (2010), *[[Like Crazy]]* (2011), "Teorija par visu" (2014), "Inferno" (2016), "Septiņas minūtes pēc pusnakts" (2016), "Rogue One: Zvaigžņu karu stāsts" (2016), "Dzimuma dēļ" (*On the Basis of Sex*, 2018), *[[The Aeronauts]]* (2019), *[[The Midnight Sky]]* (2020), *[[The Last Letter from Your Lover]]* (2021), "Brutālists" (2024) un *[[Train Dreams]]* (2025). Lielākos panākumus guvusi ar lomām filmā "Teorija par visu", *Like Crazy* un "Brutālists", par ko viņa tika nominēta dažādiem apbalvojumiem. Tēlojusi arī teātrī.

## Ārējās saites
Patrīcija Ārkete

**Patrīcija Ārkete** (; dzimusi ) ir amerikāņu aktrise.

Pazīstama ar lomām tādās filmās kā "Īstā mīlestība" (1993), "Eds Vuds" (1994), "Nemodiniet gulošu suni" (*Flirting with Disaster*, 1996), "Ceļš uz nekurieni" (1997), *[[The Hi-Lo Country]]* (1998), "Augšāmceļot mirušos" (*Bringing Out The Dead*, 1999), *[[Stigmata (film)|Stigmata]]* (1999), *[[Holes]]* (2003), "Puikas gadi" (2014). Par lomu filmā "Puikas gadi" saņēmusi dažādas nominācijas un apbalvojumus, tai skaitā Amerikas Kinoakadēmijas balvu kā labākā otrā plāna aktrise.

No 2005. līdz 2011. gadam uzņēmusies seriālā *Medium*, par lomu kurā trīs reizes nominēta Zelta globusa balvai un divas reizes — ''Emmy'' balvai (vienu *Emmy* balvu arī ieguva). 2015. gadā sākusi tēlot seriālā "".

## Ārējās saites
Dž. K. Simonss

**Džonatans Kimbls "Dž. K." Simonss** (; dzimis ) ir amerikāņu aktieris.

Pazīstams ar Emīla Skodas lomu NBC seriālā "Likums un kārtība" (un citos "Likums un kārtība" sērijas seriālos), Džona Džeimsona lomu Sema Reimi režisētajā "Zirnekļcilvēka" triloģijā, lomām seriālos *[[Oz (seriāls)|Oz]]* un *[[The Closer]]*. Par lomu 2014. gada filmā "Atsitiens" saņēmis vairākus apbalvojumus, tai skaitā Amerikas Kinoakadēmijas balvu kā labākais otrā plāna aktieris.

Piedalījies filmās "Nāvi večiņai" (2004), "Džuno" (2007), "Es mīlu tevi, vecīt" (2008), "Dženiferas augums" (2009), "Neredzamā zīme" (2010), "Džobss" (2013), "Terminators: Genisys" (2015), "Patriotu diena" (2016), "Grāmatvedis" (2016), "Sniegavīrs" (2017) un "Pālmspringsa" (2022), kā arī ierunājis tēlus animācijas filmās "Zootropole" (2016), "Rokzvaigzne" (2016) un "Klauss" (2019).

## Ārējās saites
Ārkete

**Ārkete** var būt:

* Patrīcija Ārkete (*Patricia Arquette*; 1968) — amerikāņu aktrise;
* Rozanna Ārkete (*Rosanna Arquette*; 1959) — amerikāņu aktrise, kinorežisore un kinoproducente.
Vahi

**Vahi** () ir lielciems Igaunijas dienvidaustrumu daļā, Tartu apriņķa Tartu pagastā. Atrodas Emajegi labajā krastā tieši pie Tartu pilsētas ziemeļu robežas.

Pēdējo divu desmitgažu laikā Vahi ir piedzīvojis transformāciju no maza ciemata par nozīmīgu Tallinas priekšpilsētas tipa lielciemu, pateicoties aktīvai dzīvojamā fonda un industriālo zonu attīstībai.

## Vēsture
Ciematā atradās Vahi muiža, un no 1918. līdz 1944. gadam muižas ēkās darbojās Vahi Lauksaimniecības skola (vēlāk pārdēvēta par Vahi Dārzkopības un biškopības skolu). 2003. gadā sākās Vahi industriālā parka jeb Vahi industriālā parka būvniecība.

Lielciema statusu Vahi ieguva 2011. gadā, reaģējot uz straujo iedzīvotāju skaita pieaugumu un pilsētvides veidošanos. Mūsdienās Vahi dienvidu daļa (tā saucamais Rādi-Vahi rajons) ir cieši integrēta ar Tartu pilsētas infrastruktūru un kaimiņos esošo Rādi mazpilsētu. 2022. gadā Vahi ciema dienvidaustrumu daļa iekļauta Rādi.

## Saimniecība
Vahi ir nozīmīgs Tartu pagasta ekonomiskais rajons — šeit atrodas Vahi industriālais parks (*Vahi tööstuspark*), kurā ir vairāki desmiti uzņēmumu, kas darbojas pārtikas rūpniecības, metālapstrādes, loģistikas un būvniecības nozarēs.

## Atsauces

## Ārējās saites

* Tartu pagasta oficiālā vietne (igauniski)
Crew Module Atmospheric Re-entry Experiment

***Crew Module Atmospheric Re-entry Experiment*** jeb ***CARE*** ir Indijas Kosmosa pētījumu organizācijas (*ISRO*) eksperimentāls nolaižamais aparāts, kuru paredzēts izmantot nākotnes kosmosa kuģī *[[ISRO Orbital Vehicle]]*. Tas palaists suborbitālā trajektorijā 2014. gada 18. decembrī.

*CARE* kapsula ir veidota nošķelta konusa formā. Tā masa ir 3735 kg, diametrs 3,1 m un augstums 2,678 m. Korpuss izgatavots no alumīnija sakausējuma. No ārpuses kapsulai ir ablatīva karstuma aizsardzība.

*CARE* palaists  04:00 UTC ar nesējraķeti *[[GSLV Mk. III]]* (lidojums *LVM3-X*) no Satiša Dhavana kosmosa centra. Šis bija pirmais *GSLV* modifikācijas *Mk. III* starts. Raķetes augšējā pakāpe šoreiz lidoja pasīvā veidā, bez dzinēja iedarbināšanas.
*CARE* no raķetes atdalījās 325 sekundes pēc starta. Maksimālo augstumu sasniedza 126 km. Nolaižamais aparāts ar izpletņiem nolaidās Bengālijas līcī. Lidojums ilga 20 minūtes 43 sekundes.

## Atsauces

## Ārējās saites
* LVM3-X/CARE ISRO
Vahanu valoda

**Vahanu** jeb **vahi valoda** ir indoeiropiešu saimes austrumirāņu atzara valoda, kurā runā galvenokārt vahani to kompaktos apdzīvotības areālos Pamira dienvidos un Hindukuša ziemeļaustrumos. Valodu prot no  līdz  cilvēku. Lai arī vahanu apdzīvotais pamatareāls ir Pandžas un tās satekupju Pāmiras un Vāhānas ielejas uz Afganistānas un Tadžikistānas robežas, lielākais valodas pratēju kopums dzīvo Pakistānas ziemeļos. Līdz nesenam laikam vahanu valodai nebija savas rakstības, bet mūsdienās Afganistānā izstrādāta rakstība uz arābu alfabēta pamata, Tadžikistānā kopš 2001. gada — kirilicas, bet Pakistānā tiek izstrādāta rakstība latīņu alfabētā.

## Atsauces

## Ārējās saites

* Лашкарбеков Б.Б. Изучение ваханских общин в условиях языкового сдвига
Rupjmaize

right|250px|thumb|Rupjmaizes šķēles

**Rupjmaize** ir latviešu tradicionālais rudzu maizes veids, ko cep ar malku kurinātā krāsnī uz klona no rupjajiem (1740. un 1800. tipa) rudzu miltiem, mīklai pievienojot iesalu un ķimenes, kas sniedz rupjmaizei raksturīgo garšu un smaržu. Atkarībā no mīklas gatavošanā miltiem pievienojamā ūdens temperatūras izdala divus rupjmaizes paveidus — parasto rupjmaizi un plaucēto jeb salināto  rupjmaizi.

2014. gada 8. janvārī Eiropas Komisija apstiprināja salinātās rudzu rupjmaizes iekļaušanu Eiropas Savienības pārtikas kvalitātes shēmā „Produkti ar garantētām tradicionālām īpatnībām”.

## Atsauces

## Ārējās saites
* Māra Upīte. „Rupjmaize uz mūsu galda”  . Vides vēstis. Skatīts: 2015. gada 23. februārī.
* Uldis Graudiņš. „Kāpēc rupjmaize vairs negaršo kā senāk?” . Latvijas Avīze. 2014. gada 24. jūlijs. Skatīts: 2015. gada 23. februārī.
* „Maizes ceptuve Lāči” . Raidījums „Ražots Latvijā”. Skatīts: 2015. gada 23. februārī.
Love Injected

***Love Injected*** ir Latvijas dziedātājas Aminatas Savadogo dziesma, ar kuru viņa uzvarēja 2015. gada Supernovā. Aminata ar šo dziesmu pārstāv Latviju 2015. gada Eirovīzijas dziesmu konkursā. Dziesmas mūzikas autore un teksta autore ir pati Aminata. Dziesmu producējis Kaspars Ansons.

Dziesma pusfinālā ierindojās 2. vietā, tādējādi kvalificējoties finālam. Finālā tika ieņemta 6. vieta.

## Atsauces
Lora Derna

**Lora Elizabete Derna** (; dzimusi ) ir amerikāņu aktrise, kinorežisore, producente.

Lora Dena ir aktieru Brūsa Derna un Daienas Ladas meita. Kļuvusi pazīstama ar lomu filmā "Maska" (1985), kā arī Deivida Linča filmās "Zilais samts" (1986) un "Mežonīgie sirdīs" (1990). Piedalījusies arī filmās *[[Smooth Talk]]* (1985), *[[Fat Man and Little Boy]]* (1988), *[[Rambling Rose]]* (1991), "Juras laikmeta parks" (1993), *[[The Baby Dance]]* (1998), "Oktobra debesis" (1999), "Es esmu Sems" (2001), "Iekšzemes impērija" (2006), *[[Recount]]* (2008), "Vainīgas ir zvaigznes" (*The Fault in Our Stars*, 2014), *[[When the Game Stands Tall]]* (2014), *[[99 Homes]]* (2014), "Mežone" (2014), "Dažas sievietes" (2016), *[[Trial by Fire]]* (2018), *[[The Tale]]* (2018), "Visi gali sniegā" (2019), *[[Marriage Story]]* (2019), "Mazās sievietes" (2019).

Derna trīs reizes tikusi nominēta Amerikas Kinoakadēmijas balvai — par lomām filmās *Rambling Rose*, "Mežone" un *Marriage Story*. Par otrā plāna lomu filmā *Marriage Story* balvu ieguva. Ieguvusi piecas Zelta globusa balvas par lomām TV filmās *Afterburn* (1992), *Recount* (2008) un TV seriālos *Enlightened* (2011—2013) un "Lielie mazie meli" (2017—2019), un filmā *Marriage Story* (2019), vienu BAFTA kino balvu par lomu filmā *Marriage Story*, un vienu ''Emmy'' balvu par lomu TV seriālā "Lielie mazie meli". Atveidojusi lomu arī Deivida Linča seriāla "Tvinpīka" trešajā sezonā (2017).

## Filmogrāfija

## Ārējās saites
Vahani

**Vahani** vai **vahi** (pašnosaukums: *khik*) ir viena no pamiriešu tautām, kas apdzīvo Pamira kalnu dienviddaļas ielejas Tadžikistānā, Afganistānā un Ķīnā, kā arī Hindukuša ielejas Pakistānas ziemeļos. Runā irāņu valodu saimei piederīgajā vahanu valodā, bet oficiālajā saziņā arī bieži izmanto tadžiku, dari, urdu vai uiguru valodu.

Apdzīvotības pamatareāls ir Pandžas augštecē un tās satekupju Pāmiras un Vāhānas ielejās Afganistānas vilojetā Badahšānā (ap 13 tūkstošiem) un Tadžikistānas autonomijā Kalnu Badahšānā, Iškošimas rajonā (15—20 tūkstoši). Pēc 1883. gada, kad faktiski neatkarīgos vahanus pakļāva Afganistānas emīrs, daļa vahanu pārcēlās uz tagadējās Pakistānas ziemeļiem otrpus Hindukuša grēdai, kur Čitrālas un Godžalas distriktos mūsdienās dzīvo lielākā vahanu daļa (līdz 40 tūkstošiem). Daļa vahanu (ap 15 tūkstošiem) apdzīvo Jarkantas augšteci Ķīnā, Siņdzjanas Uiguru autonomajā reģionā, no kuriem ap 5000 Taškorganas Tadžiku autonomajā apriņķī, kur tie tiek pieskaitīti «tadžikiem» (塔吉克语, *Tǎjíkèyǔ*), bet pārējie — citos Siņdzjanas rajonos Kašgaras apkārtnē. Sadzīvē Taškorganā dzīvojošie izmanto vahanu valodu, citur — uiguru valodu.

## Atsauces

## Ārējās saites

* Лашкарбеков Б.Б. Изучение ваханских общин в условиях языкового сдвига
* THE RED BOOK OF THE PEOPLES OF THE RUSSIAN EMPIRE. THE WAKHS
Bāliņš

**Bāliņš** (sieviešu dzimtē Bāliņa) ir latviešu cilmes uzvārds. Cilvēki ar šo uzvārdu:

* Ermens Bāliņš (1933—1995) — arhitekts;
* Klāvs Bāliņš (1996) — futbolists;
* Mikus Bāliņš (1991) — akadēmiskās mūzikas sitaminstrumentālists;
* Reinholds Bāliņš (1912—1988) — advokāts un šahists.
Lindholms

**Lindholms** (, no *lind* — 'liepa' un *holm* — 'saliņa'; sieviešu dzimtē Lindholma) ir zviedru cilmes uzvārds. Cilvēki ar šo uzvārdu:

* Antons Lindholms (*Anton Lindholm*; dzimis 1994) — Zviedrijas hokejists;
* Elīass Lindholms (*Elias Lindholm*; dzimis 1994) — Zviedrijas hokejists;
* Hampuss Lindholms (*Hampus Lindholm*; dzimis 1994) — Zviedrijas hokejists;
* Pērs Lindholms (*Pär Lindholm*; dzimis 1991) — Zviedrijas hokejists.
Simonss

**Simonss** var būt:

* Džeimss Heriss Simonss (*James Harris Simons*; 1938) ― amerikāņu matemātiķis, uzņēmējs un mecenāts;
* Dž. K. Simonss (*J. K. Simmons*; 1955) ― amerikāņu aktieris;
* Havi Simonss (*Xavi Simons*; 2003) ― nīderlandiešu futbolists;
* Ričards Simonss (*Richard Simmons*; 1948) ― amerikāņu fitnesa slavenība;
* Timijs Simonss (*Timmy Simons*'; 1976) ― beļģu futbola treneris un futbolists.

## Skatīt arī
* Simonsa
Transneptūna objekts

thumb|300px|Transneptūna objekti.
**Transneptūna objekts** ir Saules sistēmas debess ķermenis, kura orbīta atrodas tālāk par Neptūna orbītu jeb tālāk par 30 AU no Saules.

Transneptūna objekti veido Koipera joslu, izkliedēto disku un Orta mākoni.

Pirmais atklātais transneptūna objekts (TNO) bija pundurplanēta Plutons, kuru 1930. gadā atklāja amerikāņu astronoms Klaids Tombo. Nākamo TNO atklāja tikai 1992. gadā, tas bija klasiskais Koipera joslas objekts (15760) Albion () jeb kjubivano, kuru atklāja Deivids Džūits (*David C. Jewit*) un Džeina Lū (*Jane X.Luu*) ar 2,2 m teleskopu Maunakea kalna virsotnē. 2015. gada februārī jau bija zināmi vairāk kā 1650 transneptūna objekti. Lielākie zināmie transneptūna objekti ir Erīda, Plutons, Makemake, Gunguns,  Haumeja, Kvavars, Sedna, Orks, Máni un Salacija.

## Klasifikācija
Transneptūna objektus iedala vairākās grupās pēc attāluma no Saules un orbītu parametriem:
* Koipera joslas objekti — objekti ar vidējo attālumu no Saules starp 30 un 55 AU, ar gandrīz riņķveida orbītām un nelielu orbītas slīpumu pret ekliptiku. Koipera joslas objektus sīkāk iedala:
** Rezonantie Koipera joslas objekti — atrodas noteiktā rezonansē ar Neptūnu. Sastopami objekti ar 4:3; 5:3 un 2:1 rezonansēm, bet visvairāk ir objektu ar 3:2 rezonansi. Šeit pieder arī Plutons un objektus ar šādu rezonansi sauc par plutino.
** Klasiskie Koipera joslas objekti — tiem nav rezonanses ar Neptūnu un tie pārvietojas pa gandrīz riņķveida orbītām. Šeit pieder Albion, Kvavars un Makemake.
*Izkliedētā diska objekti — tālāki objekti ar ļoti eliptiskām  un slīpām orbītām. Lielākais grupas pārstāvis ir pundurplanēta Erīda.
*Nošķirtie objekti — objekti, kuru perihēliji atrodas ārpus Neptūna gravitācijas ietekmes. Pašreiz ir zināmi vismaz 9 šādi objekti. Daži avoti šeit pieskaita Sednu.
*Orta mākoņa objekti — atrodas Orta mākonī  apmēram 2 000 līdz 100 000 AU attālumā no Saules. Mākoņa robežas precīzi nav zināmas. Pie iekšējā Orta mākoņa objektiem  pieder Sedna un .

## Skatīt arī

* Devītā planēta 
* Izkliedētais disks
* Koipera josla
* Neptūns (planēta)
* Orta mākonis

## Atsauces

## Ārējās saites
Inesis Feldmanis

**Inesis Feldmanis** (dzimis ) ir latviešu vēsturnieks, habilitēts vēstures doktors, LU profesors un  Latvijas Zinātņu akadēmijas īstenais loceklis..

## Biogrāfija

Inesis Feldmanis ir dzimis 1949. gada 1. augustā Cēsīs. No 1967. līdz 1979.gadam studējis Latvijas Valsts universitātes Vēstures un Filozofijas fakultātē. Paralēli studijām no 1972. līdz 1977. gadam strādājis par vēstures skolotāju Rīgas 14. (maiņu) vidusskolā. Pēc tam sācis strādāt LVU, sākumā par Jauno un jaunāko laiku vēstures katedras asistentu vēlāk par vecāko pasniedzēju.

No 1980.gada studējis aspirantūrā Maskavas universitātē kur 1984. gadā ieguvis vēstures zinātņu kandidāta grādu. 1986. gadā atsācis strādāt LVU par docentu. 1992. gadā piešķirts doktora grāds un 1994. gadā atzīts par habilitētu vēstures doktoru. 1995. gadā ievēlēts par LU profesoru un kļuvis par Rietumeiropas un Amerikas Jauno un jaunāko laiku vēstures katedras vadītāju. No 1992. līdz 2001. gadam bijis Vēstures un Filozofijas fakultātes prodekāns.
2001. gadā stažējies Herdera institūtā Marburgā, Vācijā. 2019. gadā apbalvots ar III šķiras Triju Zvaigžņu ordeni.

## Zinātniskā darbībā
Ineša Feldmaņa galvenā interešu sfēra ir Latvijas un Rietumeiropas vēsture starpkaru periodā. Pētījis arī vācbaltiešu minoritātes darbību Latvijā šajā laika posmā. Bijis autors (vai līdzautors) 12 monogrāfiskiem izdevumiem, 8 mācību līdzekļu skolām autors, vairāk nekā 300 zinātnisku un populārzinātnisku rakstu autors.

Latvijas vēsturnieku komisijas loceklis no 1998. gada. Latvijas Vēsturnieku komisijas finansētā projekta "Nacistiskās Vācijas okupācijas politika Latvijā (1941-1945) vadītājs (1998—2009). Valsts pētījumu programmas Letonika finansēto projektu "Latvija Otrajā pasaules karā (1939—1945)" un "Latvijas ārpolitika un diplomātija 20. gadsimtā" vadītājs. Latvijas Universitātes profesoru padomes priekšsēdētājs un promācijas padomes loceklis.

## Atsauces
Compagnie Africaine d'Aviation

***Compagnie Africaine d'Aviation*** (franču valodā — Āfrikas aviācijas sabiedrība"; saīsinājumā ***CAA***), darbojas ar zīmolu ***flyCAA***, ir Kongo Demokrātiskās Republikas lidsabiedrība. Tās bāze izvietota *N'djili* lidostā Kinšasā. Dibināta 1993. gadā.

Lidsabiedrība nodrošina pasažieru un kravas pārvadājumus Kongo Demokrātiskajā Republikā, kā arī starptautiskos reisus.

2009. gadā Eiropas Savienība, bažījoties par lidojumu drošību, pret Kongo Demokrātiskās Republikas lidsabiedrībām, tai skaitā *Compagnie Africaine d'Aviation*, ieviesa lidojumu aizliegumu uz ES valstīm.

Lidsabiedrība  piedzīvojusi vairākus incidentus, no kuriem viens 2013. gadā beidzās traģiski.

## Atsauces

## Ārējās saites

* ''Compagnie Africaine d'Aviation'' vietne